A Tanács határozata
(2003. december 8.)
a hamis euro-érmékkel kapcsolatos vizsgálatról és együttműködésről
(2003/861/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 123. cikke (4) bekezdésének harmadik mondatára,
tekintettel a Bizottság javaslatára,
tekintettel az Európai Központi Bank véleményére [1],
mivel:
(1) Az euro pénzhamisítás elleni védelméhez szükséges intézkedések megállapításáról szóló, 2001. június 28-i 1338/2001/EK tanácsi rendelet [2] és különösen annak 5. cikke rendelkezik a hamis euro-érméknek az egyes tagállamok nemzeti érmeszakértői központja (CNAC) és az Európai Műszaki és Tudományos Központ (ETSC) általi elemzéséről és osztályozásáról. A Bizottság 2000-től kezdődően megteremtette az illetékes műszaki hatóságok által ezzel kapcsolatban hozott intézkedések összehangolásának keretét.
(2) Amint arról a 2000. február 28-án, illetve június 9-én kelt levélváltással a Tanács elnöke és a francia pénzügyminiszter megállapodott, 2001 októbere óta az ETSC ideiglenesen a francia pénzverde keretében, a Bizottság adminisztratív támogatásával és igazgatásával látja el feladatait.
(3) Az euro-érmék pénzhamisítás elleni folyamatos és független védelmének biztosítása érdekében a Bizottságnak kell vállalnia a felelősséget az ETSC feladatainak végrehajtásáért és az illetékes műszaki hatóságok e területen hozott intézkedései összehangolásának biztosításáért,
ELFOGADTA EZT A HATÁROZATOT:
1. cikk
A Bizottság létrehozza az Európai Műszaki és Tudományos Központot, továbbá biztosítja annak működését és az illetékes műszaki hatóságok által az euro-érmék pénzhamisítás elleni védelme érdekében hozott intézkedések összehangolását.
2. cikk
Ennek a határozatnak azok a tagállamok a címzettjei, amelyek közös pénzneme az euro.
Kelt Brüsszelben, 2003. december 8-án.